ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1424/98

υποβολή: Frode Kristoffersen (PPE) προς την Επιτροπή

(11 Μαΐου 1998)

Θέμα: Εκτέλεση του προγράμματος PHARE

Θεωρεί η Επιτροπή ότι το υφιστάμενο πρόγραμμα PHARE εκπληρώνει το στόχο του, ιδίως αν ληφθούν υπόψη οι επικρίσεις σύμφωνα με τις οποίες το PHARE, στη σημερινή του μορφή, δεν διαθέτει επαρκείς ικανότητες τεχνικής αξιολόγησης; Κατά τις ίδιες επικρίσεις, μια τέτοια έλλειψη δίνει τη δυνατότητα να ευνοούνται συγκεκριμένες επιχειρήσεις, δεδομένου ότι οι ανταγωνίστριές τους δεν έχουν επαρκή δυνατότητα να συζητούν με τον πλειοδότη τη λειτουργία και τα χαρακτηριστικά των προϊόντων τους στο κατάλληλο τεχνικό επίπεδο.

Ερωτάται επίσης η Επιτροπή κατά πόσον η πολύπλοκη διαδικασία πληρωμής όσον αφορά τις συναπτόμενες συμβάσεις λειτουργεί ικανοποιητικά και στις τακτές προθεσμίες.

Απάντηση του κ. Van den Broek εξ ονόματος της Επιτροπής

(12 Ιουνίου 1998)

Η Επιτροπή διαθέτει ικανοποιητική πρόσβαση σε υπηρεσίες τεχνικής αξιολόγησης μέσω τόσο εσωτερικών όσο και εξωτερικών πραγματογνωμόνων. Η Επιτροπή απευθύνεται στους τελευταίους εφόσον παραστεί ανάγκη. Οι διαδικασίες για την προκήρυξη διαγωνισμών ενισχύθηκαν το 1997. Η Επιτροπή καθιέρωσε επίσης υποδείγματα προκήρυξης διαγωνισμών και τεκμηρίωσης συμβάσεων για το πρόγραμμα Phare το 1997. Οι πρωτοβουλίες αυτές παρέχουν μεγαλύτερη αυστηρότητα σε ορισμένους τομείς, όπως η διαδικασία αξιολόγησης των προσφορών, η σύνθεση των επιτροπών αξιολόγησης, η ενημέρωση των υποψηφίων καθώς και όσον αφορά τους κανόνες για την αποφυγή συγκρούσεων συμφερόντων.

Κατά την εφαρμογή του Phare, η Επιτροπή τηρεί τις διατάξεις του δημοσιονομικού κανονισμού(1) συμπεριλαμβανομένων και των προκηρύξεων ανοικτών διαγωνισμών για σύναψη συμβάσεων έργων ή προμηθειών. Στην περίπτωση των συμβάσεων παροχής υπηρεσιών, εφαρμόζονται οι διατάξεις του άρθρου 118 του δημοσιονομικού κανονισμού (όπως αναθεωρήθηκε τον Οκτώβριο 1995)(2) για να εξασφαλιστεί ότι οι υποψήφιοι παροχής υπηρεσιών έχουν την ευκαιρία να ανταγωνιστούν επί ίσοις όροις. Μόλις εγκριθεί ένα πρόγραμμα, δημοσιεύεται στην Επίσημη Εφημερίδα η συνοπτική του παρουσίαση καθώς και η σχετική ανάλυση του προϋπολογισμού του. Στη συνέχεια, κατά τη στιγμή της πρόσκλησης προς υποβολή των επιμέρους προσφορών παροχής υπηρεσιών, δημοσιεύεται στο Internet λεπτομερέστερη περιγραφή του προγράμματος. Αυτό συμβάλλει στο να εξασφαλιστεί ότι όλες οι επιχειρήσεις έχουν εξίσου πρόσβαση στις αναγκαίες πληροφορίες. Οι υποψήφιοι παροχής υπηρεσιών καλούνται να εκδηλώσουν το ενδιαφέρον τους όσον αφορά την εκτέλεση του έργου. Συνεπώς, οι επιχειρήσεις που ικανοποιούν τα ελάχιστα κριτήρια που απαιτούνται για την προεπιλογή θα έχουν τη δυνατότητα να συμπεριληφθούν στον κατάλογο επίλεκτων υποψηφίων.

Η ταχεία σύναψη των συμβάσεων αποτελεί σταθερό στόχο της Επιτροπής, η οποία όμως έχει δεσμευτεί και για την εξασφάλιση συνθηκών θεμιτού ανταγωνισμού και δεν μπορεί ούτε προτίθεται να κάνει συμβιβασμούς όσον αφορά τις απαιτήσεις διαφάνειας. Πρέπει να προβλέπεται επαρκής χρόνος για τη σύναψη των συμβάσεων και την προκήρυξη διαγωνισμών ώστε να επιτυγχάνεται το απαιτούμενο επίπεδο διαφάνειας και αμεροληψίας.

(1) ΕΕ L 356 της 31.12.1977.

(2) ΕΕ L 240 της 7.10.1995.
ΓΡΑΠΤΗ ΕΡΩΤΗΣΗ E-2347/98

υποβολή: Graham Mather (PPE) προς την Επιτροπή

(27 Ιουλίου 1998)

Θέμα: Κέρματα ευρώ - Συμβούλιο Εcofin της 6.7.1998

Το ανακοινωθέν που εκδόθηκε μετά την ως άνω συνεδρίαση του Συμβουλίου Ecofin δηλώνει: "Οι υπουργοί πληροφορήθηκαν επίσης από τον επίτροπο de Silguy τα προβλήματα που επισημαίνονται από τους ευρωπαϊκούς συλλόγους τυφλών και τον κλάδο των μηχανημάτων-αυτομάτων πωλητών σχετικά με τις τεχνικές προδιαγραφές των κερμάτων ευρώ 50 και 10 (δυσκολίες στη διάκριση αυτών των κερμάτων από άλλα). Υπό το φως αυτών των ανησυχιών οι υπουργοί κάλεσαν την Επιτροπή να παρουσιάσει πρόταση προς τροποποίηση του κανονισμού της 2 Σεπτεμβρίου 1998 περί τεχνικών προδιαγραφών των κερμάτων ευρώ αναλόγως".

1. Ποίο είναι το συνολικό κόστος κατασκευής και τήξεως αυτών των κερμάτων;

2. Ποία μέριμνα είχε ληφθεί για διαβούλευση με τις ευρωπαϊκούς συλλόγους τυφλών και τον κλάδο των μηχανημάτων-αυτομάτων πωλητών προ της αποφάσεως περί τεχνικών προδιαγραφών αυτών των κερμάτων και ποίο ήταν το αποτέλεσμα αυτής της διαβουλεύσεως;

3. Είναι ικανοποιημένη η Επιτροπή με τις διευθετήσεις και διαδικασίες για τη θέση σε κυκλοφορία των χαρτονομισμάτων και κερμάτων ευρώ δεδομένης αυτής της καταστάσεως και έχοντας κατά νου προηγούμενες διαφωνίες, όπως ήταν εκείνες που αφορούσαν τα σύμβολα που θα εμφαίνονται στα χαρτονομίσματα και κέρματα;

Απάντηση του κ. de Silguy εξ ονόματος της Επιτροπής

(21 Σεπτεμβρίου 1998)

Η έγκριση του κανονισμού ΕΚ αριθ. 975/98(1) για τις τεχνικές προδιαγραφές των κερμάτων σε ευρώ έγινε μετά από εντατικές διαβουλεύσεις στις οποίες συμμετείχαν όλες οι ομάδες χρηστών περιλαμβανομένης της Ευρωπαϊκής Ένωσης Αυτόματων Μηχανών Πώλησης και της Ευρωπαϊκής Ένωσης Τυφλών. Τα προβλήματα που προέκυψαν πρόσφατα με τις δύο αυτές ενώσεις εμφανίστηκαν μόνο μετά την ανάπτυξη από τους διευθυντές των νομισματοκοπείων των λεπτομερών τεχνικών προδιαγραφών που είναι απαραίτητες για την παραγωγή, βάσει του κανονισμού του Συμβουλίου, και μετά τη δοκιμή των πρώτων δειγμάτων που εκδόθηκαν από τις παραγωγικές μονάδες.

Οι συνέπειες των αλλαγών οι οποίες εξετάζονται θα είναι σχετικά περιορισμένες, δεδομένου ότι κανένα κράτος μέλος δεν έχει ακόμα ξεκινήσει την παραγωγή ή την αγορά μητρών για τα κέρματα των 50 λεπτών και μόνο η Γαλλία έχει παράγει μία περιορισμένη ποσότητα κερμάτων των 10 λεπτών (0,1 % του συνολικού αριθμού των κερμάτων που θα πρέπει να παραχθούν). Επιπλέον, η τροποποίηση των προδιαγραφών των κερμάτων των 10 λεπτών δεν θα επηρεάσει τις προδιαγραφές των μητρών που είναι απαραίτητες για τα κέρματα αυτά, επιτρέποντας έτσι τη χρησιμοποίηση των μητρών που έχουν ήδη αγοραστεί ή παραχθεί για τον σκοπό αυτό.

Η Επιτροπή θεωρεί ότι οι βελτιώσεις του συστήματος θα συμβάλουν στη διασφάλιση της αποδοχής των νέων κερμάτων από τους ευρωπαίους πολίτες. Οι αλλαγές που εξετάζονται είναι απόρροια διαβουλεύσεων με την Ευρωπαϊκή Ένωση Μηχανημάτων Αυτόματης Πώλησης, την Ευρωπαϊκή Ένωση Τυφλών, οργανώσεις καταναλωτών, τους διευθυντές των νομισματοκοπείων και έχουν την έγκρισή τους.

(1) ΕΕ L 139 της 11.5.1998.
ΓΡΑΠΤΗ ΕΡΩΤΗΣΗ E-2658/98

υποβολή: Ernesto Caccavale (UPE) προς την Επιτροπή

(1 Σεπτεμβρίου 1998)

Θέμα: Παραβίαση των κανονιστικών ρυθμίσεων για τη σύναψη δημόσιων συμβάσεων υπηρεσιών από την εταιρεία Multiservizi της Κατάνιας

Μετά από πρόταση του εκτελεστικού του γραφείου, το Δημοτικό Συμβούλιο της Κατάνιας αποφάσισε, το 1997, τη σύσταση μεικτής εταιρείας που φέρει την επωνυμία Multiservizi S.p.A., στην οποία ανατέθηκε η παροχή υπηρεσιών καθαριότητας, εποπτείας και φύλαξης, χωρίς να έχει προηγουμένως προκυρηχθεί δημόσιος διαγωνισμός που θα έδινε τη δυνατότητα ίσων ευκαιριών συμμετοχής σε όλες τις δυνητικά ικανές για την εκτέλεση των υπηρεσιών αυτών εταιρείες. Η επιχείρηση, που υποτίθεται ότι θα εξασφάλιζε νέες θέσεις εργασίας, οδήγησε αντίθετα σε σημαντική μείωση του αριθμού των απασχολούμενων ατόμων και σε αύξηση του συνολικού κόστους της υπηρεσίας. Πράγματι, η Multiservizi S.p.A. δεν συμμορφώθηκε με τις ρήτρες για την προστασία των εργαζομένων -η τήρηση των οποίων είχε, στο παρελθόν, επιβληθεί υποχρεωτικά στις αναδόχους εταιρείες μετά τη δημοσίευση το αποτελεσμάτων- οι οποίες προέβλεπαν το απευθείας πέρασμα των εργαζομένων στην νέα εταιρεία και, αντίθετα, υποχρέωσε τους εργαζόμενους να παραιτηθούν από τις εταιρείες οι οποίες παρείχαν ως τότε τις συγκεκριμένες υπηρεσίες, με την ελπίδα ότι θα επαναπροσλαβάνονταν στη συνέχεια. Μπορεί, μετά από αυτά, η Επιτροπή να μας πει.

1. εάν θεωρεί αναγκαίο και σκόπιμο να ελέγξει την ορθότητα της διαδικασίας που ακολούθησε το Δημοτικό Συμβούλιο για την ανάθεση της συγκεκριμένης σύμβασης;

2. εάν θεωρεί ότι υπάρχουν επαρκείς λόγοι για να εκφρασθούν φόβοι ότι δεν πρόκειται μόνο για παράβαση της κοινοτικής νομοθεσίας για τον ελεύθερο ανταγωνισμό, αλλά και της οδηγίας 92/50/ΕΟΚ(1) για το συντονισμό των διαδικασιών σύναψης δημόσιων συμβάσεων υπηρεσιών, η οποία επιβάλλει στις αναθέτουσες αρχές την υποχρέωση της τήρησης των κριτηρίων της πλέον συμφέρουσας από οικονομική άποψη προσφοράς, της διαφάνειας και της δημοσιότητας;

Απάντηση του κ. Monti Eξ ονόματος της Επιτροπής

(23 Σεπτεμβρίου 1998)

Η Επιτροπή θα επικοινωνήσει με τις ιταλικές αρχές προκειμένου να συγκεντρώσει τα νομικά στοιχεία και πραγματικά περιστατικά που απαιτούνται για να επαληθεύσει εάν η ανάθεση των δημοσίων συμβάσεων παροχής υπηρεσιών καθαριότητας και εποπτείας στην εταιρεία Multiservizi S.p.A. εκ μέρους της κοινότητας της Κατάνιας συμβιβάζεται με το κοινοτικό δίκαιο.

(1) ΕΕ L 209 της 24.7.1992, σελ. 1.
ΓΡΑΠΤΗ ΕΡΩΤΗΣΗ E-2104/98

υποβολή: Amedeo Amadeo (NI) προς την Επιτροπή

(10 Ιουλίου 1998)

Θέμα: Αποκλεισμός της εταιρείας Ansaldo Acque από την κατασκευή μονάδας επεξεργασίας των αποβλήτων υδάτων της Αθήνας

Πληροφορήθηκα ότι το Μάιο του 1997 το ελληνικό Υπουργείο Περιβάλλοντος, Χωροταξίας και Δημοσίων Έργων (ΥΠΕΧΩΔΕ) περάτωσε τυπικά και κατ' ουσίαν έναν διεθνή διαγωνισμό για την ανάθεση της κατασκευή μονάδας επεξεργασίας των λυμάτων της Αθήνας - στάδιο 2 - προϋπολογισμού περίπου 150.000 εκατ. Ecu.

Η ως άνω πρωτοβουλία είχε ήδη εξασφαλίσει κοινοτική χρηματοδότηση λίγων εκατομμυρίων Ecu υπό μορφή επιδότησης για το πρώτο στάδιο που αφορούσε την μελέτη σκοπιμότητας.

Εξ όσων γνωρίζω, διάφοροι ιταλικοί όμιλοι που συμμετείχαν στο διαγωνισμό αποκλείστηκαν από τα πρώτα ακόμη στάδια για καθαρά τυπικούς λόγους. Εκ των πραγμάτων, τουλάχιστον ένας από τους ομίλους, η Ansaldo Acque, απέδειξε με απόλυτο τρόπο πως οι λόγοι που προβλήθηκαν για τον αποκλεισμό της ήταν αβάσιμοι και καθαρά προσχηματικοί.

Τώρα, ένα χρόνο αργότερα, το ΥΠΕΧΩΔΕ δεν έχει ακόμη αναθέσει το έργο διότι υποβλήθηκαν προσφυγές στις αρμόδιες ελληνικές αρχές ως προς την τεχνική αξιολόγηση των προσφορών που ελήφθησαν και, εξ όσων γνωρίζω, οι υπεύθυνοι για τη χρηματοδότηση κοινοτικοί φορείς δεν έχουν ακόμη εμπλακεί.

1. Από την ημερομηνία που υπέβαλα την ερώτησή μου, άλλαξε τίποτε από τα προαναφερθέντα;

2. Αν δεν υπήρξε αλλαγή της διαδικασίας στο μεταξύ διάστημα, δεν υπάρχουν άραγε λόγοι για να ζητηθεί από το ΥΠΕΧΩΔΕ να επαναλάβει το διαγωνισμό με τη βοήθεια των κοινοτικών φορέων, για λόγους αποτελεσματικότητας αλλά και διαφάνειας;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Το εν λόγω σχέδιο, μία δημόσια σύμβαση έργων της κατηγορίας "μελέτη-κατασκευή", ξεκίνησε από το ελληνικό Υπουργείο Δημοσίων Έργων το 1995, με κλειστή διαδικασία, και με κριτήριο ανάθεσης την πλέον συμφέρουσα από οικονομική άποψη προσφορά.

Αφού το στάδιο προεπιλογής ολοκληρώθηκε εγκαίρως, υπέβαλαν τεχνικές και οικονομικές προσφορές έξι προεπιλεγείσες κοινοπραξίες στις 14 Μαΐου 1997. Σύμφωνα με τις πληροφορίες που κατέχει η Επιτροπή, η επιτροπή αξιολόγησης προέβη στην εκτίμηση των τεχνικών προσφορών των προσφερόντων, που ολοκληρώθηκε τον Ιούνιο του 1998. Αυτή τη στιγμή εξετάζονται από τα εθνικά δικαστήρια προσφυγές των προσφερόντων κατά της εν λόγω αξιολόγησης.

Υποβλήθηκε στην Επιτροπή καταγγελία που επίσης αμφισβητεί την εν λόγω αξιολόγηση. Η καταγγελία αυτή είναι στο στάδιο της εξέτασης. Στην παρούσα φάση της διαδικασίας, η Επιτροπή δεν θεωρεί ότι δύναται να ζητήσει από την αναθέτουσα αρχή εκ νέου κίνηση της διαδικασίας για τους λόγους που αναφέρθηκαν από το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2336/98

υποβολή: Angela Sierra González (GUE/NGL) προς την Επιτροπή

(27 Ιουλίου 1998)

Θέμα: Καταστροφή του οικοτόπου του Bubulcus ibis στην Arrecife (Lanzarote)

Τον περασμένο Μάϊο ο Δήμος της Arrecife (Lanzarote-Κανάριοι Νήσοι) κλάδεψε και έκοψε τα δέντρα ενός πάρκου της πόλεως αυτής που αποτελούσαν τον οικότοπο όπου βρισκόταν το σύνολο σχεδόν των φωλεών μιας αποικίας αγρίων πτηνών του είδους Bubulcus ibis (γελαδάρης). Σύμφωνα με στοιχεία της Ισπανικής Ορνιθολογικής Εταιρείας (SEO-Birdlife) στην περιοχή αυτή υπήρχαν περί τις 100 φωλιές του εν λόγω είδους.Συνεπεία του κλαδέματος των δέντρων ο κατεγραμμένος πληθυσμός του είδους αυτού ενδέχεται να έχει μειωθεί κατά το ήμισυ.

Ο Bubulcus ibis προστατεύεται από την ισπανική και την περιφερειακή νομοθεσία των Καναρίων Νήσων (Νόμος 4/89, της 27ης Μαρτίου περί διατηρήσεως των φυσικών οικοτόπων και της άγριας πανίδας και χλωρίδας, Βασιλικό Διάταγμα 439/1990 περί ρυθμίσεως του Εθνικού Καταλόγου Απειλουμένων Ειδών, στου οποίου το Παράρτημα ΙΙ αναφέρεται ως είδος "ειδικού ενδιαφέροντος", Διάταγμα της 14ης Σεπτεμβρίου 1997 της περιφερειακής κυβέρνησης των Καναρίων Νήσων). Επίσης το είδος αυτό καλύπτεται από την οδηγία 79/409/ΕΟΚ(1) περί της διατηρήσεως των αγρίων πτηνών.

Γνωρίζει η Επιτροπή την προαναφερθείσα κατάσταση;

Προτίθεται να ζητήσει από τις αρμόδιες αρχές τα αναγκαία στοιχεία ώστε να διερευνηθεί η παραβίαση της οδηγίας για τα άγρια πτηνά;

Τι πρόσθετα μέτρα θα λάβει η Επιτροπή για να απαιτήσει την τήρηση της προειρημένης οδηγίας και να διασφαλιστεί η προστασία του εν λόγω είδους;

Απάντηση της κας Bjerregaard εξ ονόματος της Επιτροπής

(16 Σεπτεμβρίου 1998)

Η Επιτροπή δεν έχει γνώση των γεγονότων τα οποία αναφέρει το Αξιότιμο Μέλος του Κοινοβουλίου. Θα προβεί στις αναγκαίες επαφές προκειμένου να συλλέξει όλες τις λεπτομέρειες που αφορούν τα εν λόγω γεγονότα και δεν θα παραλείψει να ενημερώσει το Αξιότιμο Μέλος για τα αποτελέσματα των ενεργειών της.

Ελλείψει ακριβέστερων στοιχείων για το πρόβλημα που ανέφερε το Αξιότιμο Μέλος, η Επιτροπή δεν μπορεί, τη στιγμή αυτή, να λάβει θέση επί ενδεχομένων μέτρων προοριζόμενων, στη συγκεκριμένη περίπτωση, να διασφαλίσουν την τήρηση της οδηγίας 79/409/ΕΟΚ σχετικά με τη διατήρηση των αγρίων πτηνών.

(1) ΕΕ L 103 της 25.4.1979, σελ. 1.
ΓΡΑΠΤΗ ΕΡΩΤΗΣΗ E-2199/98

υποβολή: Bill Miller (PSE) προς την Επιτροπή

(14 Ιουλίου 1998)

Θέμα: Ειδικός φόρος κατανάλωσης στο κρασί

Έχοντας υπόψη ότι ορισμένα κράτη μέλη που δεν είναι οινοπαραγωγοί επιβάλλουν ειδικό φόρο κατανάλωσης στο κρασί, πιστεύει η Επιτροπή ότι τα οινοπαραγωγά κράτη μέλη που δεν επιβαρύνουν το κρασί με τον φόρο αυτόν, παρέχουν κρατική ενίσχυση στην οινοποιητική βιομηχανία;

Απάντηση του κ. Monti εξ ονόματος της Επιτροπής

(5 Οκτωβρίου 1998)

Σύμφωνα με την κοινοτική νομοθεσία περί των ειδικών φόρων κατανάλωσης, ο ελάχιστος συντελεστής του εν λόγω φόρου που επιβάλλουν τα κράτη μέλη στο κρασί είναι 0 (μηδέν) ecu. Επομένως, από πλευράς κοινοτικής φορολογικής νομοθεσίας, δεν απαγορεύεται στα οινοπαραγωγά κράτη μέλη να εφαρμόζουν τον ελάχιστο μηδενικό συντελεστή.

Πράγματι, η γενικευμένη εφαρμογή από ένα κράτος μέλος του μηδενικού συντελεστή, που καθιερώνει το παράγωγο κοινοτικό δίκαιο, δεν μπορεί, καθαυτή, να θεωρηθεί κρατική ενίσχυση υπό την έννοια του άρθρου 92 της συνθήκης.
ΓΡΑΠΤΗ ΕΡΩΤΗΣΗ E-1956/98

υποβολή: Glenys Kinnock (PSE) προς την Επιτροπή

(30 Ιουνίου 1998)

Θέμα: Παραβιάσεις των ανθρωπίνων δικαιωμάτων στη Σενεγάλη

Η Σενεγάλη έχει προσυπογράψει τη Σύμβαση Λομέ και, ως εκ τούτου, υπόκειται στο άρθρο 5.

Σ' αυτό το πλαίσιο, θα μπορούσε η Επιτροπή να αναφέρει ποιές δράσεις έχει αναλάβει για τις παραβιάσεις των ανθρωπίνων δικαιωμάτων στη Σενεγάλη που αναφέρονται από τη Διεθνή Αμνηστία;

Απάντηση του κ. Pinheiro εξ ονόματος της Επιτροπής

(24 Ιουλίου 1998)

Η Επιτροπή υπενθυμίζει ότι η Προεδρία προέβη σε δήλωση εξ ονόματος της Ευρωπαϊκής Ένωσης σχετικά με την κατάσταση στην Casamance στις 17 Σεπτεμβρίου 1997 και διαβίβασε επιστολή προς το υπουργείο Εξωτερικών της Σενεγάλης στις 31 Δεκεμβρίου 1997, απευθύνοντας έκκληση για την κατάπαυση του πυρός, τον σεβασμό των δικαιωμάτων του ανθρώπου και την αναζήτηση λύσης για την εν λόγω περιοχή μέσω διαπραγματεύσεων και χωρίς να θιγεί η εδαφική ακεραιότητα της Σενεγάλης. Αντίγραφο της ως άνω επιστολής διαβιβάστηκε στις αρχές της Σενεγάλης στις 19 Μαρτίου 1998 με την ευκαιρία διαβήματος της κοινοτικής τρόικας των εκεί πρέσβεων και του επικεφαλής της αντιπροσωπίας της Επιτροπής.

Όσον αφορά τη συνδρομή στον εκτοπισθέντα πληθυσμό και τους πρόσφυγες, από το 1996 έχουν διατεθεί τα ακόλουθα ποσά: 750.000 ECU με βάση το άρθρο 255 της σύμβασης της Λομέ IV και 300.000 ECU στο πλαίσιο ανθρωπιστικής βοήθειας (μετά ενίσχυση ύψους 1 εκατ. ECU που αποφασίστηκε το 1993). Η Επιτροπή εξετάζει επί του παρόντος τους όρους χορήγησης νέας ανθρωπιστικής συνδρομής.

Η έκθεση της Διεθνούς Αμνηστίας (ΔΑ) "Τρόμος στην Casamance", του Ιανουαρίου 1998, που επικρίθηκε σφοδρότατα από τις αρχές της χώρας, κατήγγελλε σοβαρές παραβιάσεις των δικαιωμάτων του ανθρώπου. Στο πλαίσιο του προαναφερθέντος διαβήματος της 19ης Μαρτίου, η κοινοτική τρόικα προέτρεψε τις αρχές της Σενεγάλης να προωθήσουν ανεξάρτητες έρευνες, προκειμένου να διαφωτιστούν τα γεγονότα που κατήγγελλε η ΔΑ. Η κυβέρνηση της Σενεγάλης δημοσίευσε στις 9 Απριλίου 1998 έκθεση με τίτλο "Η αλήθεια για την Casamance", με την οποία επιχείρησε να διαψεύσει την έκθεση "Τρόμος στην Casamance", αλλά η οποία δεν θεωρήθηκε ικανοποιητική από τη διεθνή κοινότητα.
ΓΡΑΠΤΗ ΕΡΩΤΗΣΗ E-2318/98

υποβολή: Gianfranco Dell'Alba (ARE) προς το Συμβούλιο

(28 Ιουλίου 1998)

Θέμα: Ευρωπαïκή Τρόικα στο Θιβέτ

Λαμβάνοντας υπόψη ότι:

από την 1η έως τις 4 Μαΐου 1998, αντιπροσωπεία της ΕΕ αποτελούμενη από την Τρόικα των Πρεσβευτών στο Πεκίνο πραγματοποίησε επίσκεψη ενημέρωσης στο Θιβέτ, και ότι κατά τη διάρκεια της επίσκεψης στις φυλακές της Λάσα σημειώθηκαν αναταραχές κατά τις οποίες έχασας τη ζωή τους 7 θιβετιανοί μοναχοί κρατούμενοι και τραυματίστηκαν δεκάδες άλλοι φυλακισμένοι; δύο μήνες μετά την πραγματοποίηση της αποστολής αυτής, η Προεδρία της ΕΕ, ενώ είχε μόλις εγκρίνει τις γραμμές προγραμματισμού όσον αφορά τις σχέσεις ΕΕ/Κίνας, δεν δημοσιοποίησε τα πρακτικά αυτής της αποστολής αλλά, απαντώντας σε προηγούμενη σχετική ερώτησή μου στις 23 Ιουνίου 1998 κατά τη διάρκεια της ακρόασης της υποεπιτροπής του ΕΚ "Δικαιώματα του Ανθρώπου", ο Υπουργός κ. Lloyd διαβεβαίωσε εξ ονόματος του Συμβουλίου ότι η εν λόγω έκθεση ήταν στο στάδιο της εκπόνησης,

1. τι αναμένει το Συμβούλιο για να δημοσιοποιήσει την εν λόγω έκθεση δεδομένου ότι έχουν ήδη παρέλθει δύο μήνες από την περάτωση της αποστολής;

2. Αληθεύει μήπως ότι, αντιθέτως, το έγγραφο αυτό είναι ήδη έτοιμο αλλά δεν δημοσιοποιείται διότι δεν μπορεί να παραλείψει τα δραματικά συμβάντα των φυλακών της Λάσα των οποίων τα μέλη της Τρόικα ήταν στην κυριολεξία αυτόπτες μάρτυρες;

Απάντηση

(9 Νοεμβρίου 1998)

Η έκθεση στην οποία αναφέρεται ο Αξιότιμος κ. Βουλευτής δόθηκε στη δημοσιότητα στις 19 Ιουνίου 1998. Η αντιπροσωπία της Τρόικας που ευρισκόταν στο Θιβέτ στις 1-1Ο Μαΐου πραγματοποίησε πράγματι στις 4 Μαΐου επίσκεψη στις φυλακές "Ντράπκι" της Λάσα. Για την επίσκεψη αυτήν έχει υποβάλει λεπτομερή έκθεση, στην οποία διατυπώνει τις ακόλουθες προκαταρκτικές παρατηρήσεις σχετικώς με τα φημολογούμενα περιστατικά:

"Το μεγαλύτερο ενδιαφέρον παρουσίασε η μεταχείριση των πολιτικών κρατουμένων. Αργότερα αναφέρθηκε ότι είχαν ξεσπάσει την 1η Μαΐου σοβαρές ταραχές στις φυλακές. Η αντιπροσωπία δεν εγνώριζε αυτήν την πληροφορία κατά τη στιγμή της επίσκεψής της στις φυλακές. Οι Θιβετιανές Αρχές είχαν διατυπώσει ορισμένους ενδοιασμούς (παράγραφος 8) σχετικώς με την επίσκεψη, αλλά δεν δόθηκαν διευκρινίσεις και η αντιπροσωπία σχημάτισε την εντύπωση ότι επρόκειτο για διαπραγματευτική τακτική των Θιβετιανών Αρχών. Εξ άλλου, πριν από αυτήν καθαυτήν την επίσκεψη, έγινε ενημέρωση της αντιπροσωπίας - πράγμα που της φάνηκε παράξενο - στο ύπαιθρο, έξω από την εσωτερική πύλη των φυλακών. Δεν υπήρξαν πάντως εμφανείς ενδείξεις προηγηθείσης ανταρσίας και, βεβαίως, οι Αρχές των φυλακών δεν έκαναν νύξη για παρόμοια συμβάντα. Εξ όσων κατέστη δυνατό να διαπιστωθεί, η φρούρηση ήταν φυσιολογική και δεν υπήρχαν ενδείξεις πρόσθετων φρουρών ή ενισχυμένης ασφάλειας."

Κατά τον Αύγουστο του 1998, η Προεδρία και ορισμένα κράτη μέλη πληροφορήθηκαν ότι υπήρξαν ταραχές με 10 νεκρούς πριν, κατά και μετά την επίσκεψη της Τρόϊκας. Οι πληροφορίες αυτές δεν κατέστη δυνατόν να επιβεβαιωθούν μέχρι σήμερα.
ΓΡΑΠΤΗ ΕΡΩΤΗΣΗ E-2129/98

υποβολή: Felipe Camisón Asensio (PPE) προς την Επιτροπή

(10 Ιουλίου 1998)

Θέμα: Φορολόγηση του ηλεκτρονικού εμπορίου

Είναι αποφασισμένη η Επιτροπή να ενεργήσει εις τρόπον ώστε να μην επιβληθεί κανένας νέος φόρος ως προς άλλες μορφές εμπορίου, κατά τη μελλοντική εφαρμογή της έμμεσης φορολόγησης του ηλεκτρονικού εμπορίου, ήτοι, σκοπεύει να προβεί στις απαραίτητες ενέργειες ώστε να καθιερωθεί μία απόλυτη φορολογική ουδετερότητα;

Ποιά στρατηγική σκοπεύει να εφαρμόσει προκειμένου να το επιτύχει;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Η Επιτροπή εργάζεται με τα κράτη μέλη εδώ και περισσότερο από ένα χρόνο προκειμένου να θεσπίσει αρχές για την εφαρμογή του κοινοτικού συστήματος φόρου προστιθέμενης αξίας (ΦΠΑ) στο ηλεκτρονικό εμπόριο. Η πρόοδος του έργου αυτού βασίστηκε στην αμοιβαία συμφωνία μεταξύ των κρατών μελών και της Επιτροπής ότι ο ΦΠΑ αποτελεί τον καλύτερο και πλέον ενδεδειγμένο τρόπο για την εφαρμογή της έμμεσης φορολογίας στο ηλεκτρονικό εμπόριο. Η Επιτροπή συνεχίζει να εργάζεται σε διαβούλευση με τις φορολογικές αρχές των κρατών μελών και τον επιχειρηματικό κόσμο ώστε να εξασφαλίσει ότι το κοινοτικό σύστημα ΦΠΑ προσαρμόζεται όπως χρειάζεται εναρμονιζόμενο με τις εξελίξεις στο νέο αυτό περιβάλλον.

Ωστόσο, δεν επαρκούν οι εργασίες σε ευρωπαϊκό επίπεδο. Το ηλεκτρονικό εμπόριο αποτελεί παγκόσμια αγορά και απαιτείται συντονισμός για να θεσπισθεί ένα διεθνώς αποδεκτό φορολογικό πλαίσιο για τις εν λόγω συναλλαγές. Για το σκοπό αυτό η Επιτροπή διαβίβασε στο Συμβούλιο(1) ανακοίνωση στην οποία προτείνονται κατευθυντήριες γραμμές για τη φορολογία του ηλεκτρονικού εμπορίου και τονίζονται, μεταξύ άλλων, η ανάγκη για ουδετερότητα. Το Συμβούλιο έλαβε υπόψη του το έργο της Επιτροπής στον τομέα αυτόν και επιβεβαίωσε ότι είναι προτιμότερο στις συναλλαγές του εν λόγω τομέα να εφαρμοσθεί ο ΦΠΑ παρά άλλες μορφές φορολογίας. Η Επιτροπή θα συμβάλει στη συζήτηση που θα πραγματοποιηθεί στα ενδεδειγμένα φόρα προκειμένου να επιτευχθεί συμφωνία όσον αφορά ένα διεθνές φορολογικό πλαίσιο βασισμένο στις αρχές της έμμεσης φορολογίας που έχει εγκρίνει το Συμβούλιο.

(1) COM(98)374 τελικό.
ΓΡΑΠΤΗ ΕΡΩΤΗΣΗ E-2567/98

υποβολή: Peter Truscott (PSE) προς το Συμβούλιο

(1 Σεπτεμβρίου 1998)

Θέμα: Προσωρινή μέριμνα εκτός κατοικίας και ομαδική υποστήριξη για τα ενήλικα άτομα με ειδικές ανάγκες

Μπορεί το Συμβούλιο να μας διευκρινίσει τα ακόλουθα σημεία: ποιοι είναι οι κανονισμοί που διέπουν τους κανόνες για την προσωρινή μέριμνα εκτός κατοικίας και την ομαδική υποστήριξη για τα ενήλικα άτομα με ειδικές ανάγκες στην Ευρωπαϊκή Ένωση; Ποιοι κανονισμοί διέπουν τους κανόνες όσον αφορά τα κέντρα ημερήσιας μέριμνας για τα εν λόγω άτομα; Τέλος, ποιο είναι το επίπεδο της παρεχόμενης μέριμνας στα επιμέρους κράτη μέλη σε αυτόν τον τομέα;

Απάντηση

(22 Οκτωβρίου 1998)

Το Συμβούλιο επιθυμεί να δηλώσει στον Αξιότιμο κ. Βουλευτή ότι δεν υπάρχει νομοθεσία σε κοινοτικό επίπεδο στους τομείς στους οποίους αναφέρεται η ερώτησή του. Η Επιτροπή δεν έχει διαβιβάσει στο Συμβούλιο σχετικές προτάσεις.